เคยเอ็กซเรย์ฟันก่อนจัดฟันพบว่ามีฟันคุด4ซี่ที่ยังฝังอยู่ใต้เหงือก ไม่เคยมีอาการปวดใดๆ แต่ก็กังวลค่ะ อยากทราบว่าฟันคุดจะมีโอกาสโผล่ขึ้นมาไหมค่ะ อายุ22แล้วทั้ง4ซี่ก็ยังไม่โผล่มาสักที กลัวฟันไม่ขึ้นมาแล้วต้องไปผ่าออกค่ะ
สวัสดีค่ะ โดยปกติฟันกรามซี่สุดท้ายมักจะขึ้นในช่วงอายุ 17-25 ปี ดังนั้น หากไม่เห็นฟันกรามซี่สุดท้าย หรือซี่ที่ 3 โผล่พ้นเหงือกออกมา และได้เคยตรวจเอ๊กซเรย์แล้วว่ามีฟันคุดอยู่ ก็ควรรักษาโดยการผ่าเอาฟันคุดออกค่ะ เพราะหากมีฟันคุดขึ้นแล้วไม่รักษา ผลที่ตามมาได้แก่1. การอักเสบของเหงือกที่ปกคลุมฟัน เพราะเศษอาหารมีโอกาสติดเข้าไปใต้เหงือกได้ง่าย และการทำความสะอาดมักทำได้ยาก เศษอาหารเหล่านี้ก็จะเป็นแหล่งเพาะเชื้อแบคทีเรีย ทำให้เกิดการอักเสบตามมา และอาจกลายเป็นฝีหนองทำลายเนื้อเยื่อข้างเคียง จนกระทั่งเกิดการติดเชื้อในกระแสเลือดได้2. การละลายตัวของกระดูก แรงดันจากฟันคุดที่พยายามดันขึ้นมา จะทำให้กระดูกรอบรากฟันและกระดูกรากฟันซี่ที่อยู่ข้างเคียงถูกทำลาย3. การเกิดถุงน้ำ ฟันคุดที่ทิ้งไว้นานอาจจะทำให้เนื้อเยื่อที่หุ้มรอบฟันคุดขยายใหญ่ขึ้นกลายเป็นถุงน้ำ แล้วโตขึ้นโดยไม่แสดงอาการเลย จนในที่สุดเกิดการทำลายฟันซี่ข้างเคียง และกระดูกรอบๆ บริเวณนั้น หากไม่เคยได้รับการตรวจฟันมักจะรู้ตัวอีกทีเมื่อเห็นใบหน้าเอียงหรือขากรรไกรข้างหนึ่งใหญ่กว่าอีกข้าง4. กระดูกขากรรไกรหัก เนื่องจากการที่มีฟันคุดฝังอยู่จะทำให้กระดูกขากรรไกรบริเวณนั้นบางกว่าตำแหน่งอื่น เกิดเป็นจุดอ่อน เมื่อได้รับอุบัติเหตุหรือกระทบกระแทก กระดูกขากรรไกรบริเวณนั้นก็จะหักได้ง่ายหากฟันยังคงไม่โผล่พ้นเหงือก แนะนำควรไปพบทันตแพทย์เพื่อพิจารณาผ่าเอาฟันคุดออกค่ะ ไม่ควรรอจนเกิดอาการปวดหรือบวม แล้วค่อยไปรักษา เพราะจะทำให้การรักษายากขึ้น อีกทั้งการผ่าในช่วงอายุน้อย แผลก็มักจะหายเร็วกว่าการปล่อยทิ้งไว้ แล้วไปผ่าเมื่ออายุมากขึ้นค่ะ